dh-unibe/image-text_koenigsfelden-charters-post-1500 huggingface dataset:
29 janvier 1361
Wir der sculth̄ und der rat ze Sultz tuͦnt kunt allen den die disen brief sehent oder hoerent
lesen ✳ das vor uns in offenem geriht ✳ Henman Gast ein burger ze Sultz verjah und bekand das
er durch sinen nutz un̄ frōmen fùr sich und alle sin erben hat enpfangen ze einem rehtē erb von Ruͤdigˀ
von Watwilr einem burger ze Sultz der do ze mal wissenthafter schaffener was der erwrdigē geistlichē
froͧwn der eptischin und des conventes ze Kùnigs velt Sant Claren ordens gelegen in Costentzer
bistuͦm ✳ an der selben froͧwn stat un̄ in irem nāmen Ruͤdiger von Watwilr vorgenāt dise nah gescˀbenen reben leh ze einem rehten erb Henman Gast vorgenāt ✳ sehs schatz reben ligent in der von Sultz ✳
ban der ligent vier schatz in der Steīgassen zuͦ dem Hùnigling nebent Henman Voegetlins rebē ✳ unde
zwene schatz hinder der cappellen im Wasehten Gesselin nebent Clewin Ebischins sun ✳ umb den dritten teil
alles wins so uf den vorgenantten sehs schatz reben wahset ane gevˀde ✳ den Henman Gast vorgenāt oder sin
erben ob er niht were jergelich un̄ alle jar ze zinse geben sont der eptischin un̄ dem convēt ze Kùnigsvelt
vorgenāt oder irem gewissen botten ze herbist un̄ antwrtten ane der vorgenātten froͧwn schaden gē Sultz in
die stat in ir trotten. ✳ es ist oͧch mit rehtē geding beredet das man die vorgenātten reben in guͦtem bu habē
sol die helder un̄ die stok reben in erē an holtz un̄ an steken. ✳ un̄ jergelich uf je einē schatz der vorgenātten
reben ✳ einē karrich geladen mistet tuͦn un̄ legen un̄ jergelich ze rehter tzit sol man die vorgenātten reben
schoͧwn. ✳ were aber das der vorgenāt enpfaher oder sin erben niht wolten gan mit den schoͧwern so mag
mit rehtem gedinge wer denne der obgenemitē froͧwn von Kùnigsvelt schaffener ist zwen erber man ze
Sultz zuͦ im nēmen die do mitt koͤnnen un̄ uf die vorgenātten reben gan un̄ schoͧwn un̄ was misse buwes
uf den reben wirt funden den soellent die schoͧwer erkennē un̄ schetzen un̄ was si schetzent ✳ das sol der
denne schaffener ist von dem bluͦmen ab den reben in nēmen un̄ den froͧwn un̄ im behaben. ✳ un̄ ùber das sol
der obgenāt enpfaher un̄ sin erben in der selbē jar frist den misse bu der uf den reben funden ist mit den
anderen wrhten rehtē zitē uf die vorgenātten reben tuͦn un̄ underkeren ane gevˀde. ✳ wenne man oͧch ze
herbist die vorgenātten reben lesen wil so sol man es vor lassen wissen der vogenātten froͧwn schaffener
das er sinē wne botten hab bi den leseren ane der vorgenātten froͧwn schaden un̄ alles ane gevˀde. ✳ har ùber
ze einer gantzen sicherheit aller dirre vorgescribenē ding hant wir der schulth̄ un̄ der rat vorgenāt durch
beder teil bette unser stette ingesigel an disen brief gehenket der wart gegeben von gottes gebùrtte
drùtzehen hundert sehtzig ein jar des nehesten fritages vor unser froͧwn tag der liehtmes. ✳